INDIEN JY DIE GESKIEDENIS WIL VERGEET.....ONTHOU DAN DIE MOSSIE! - Afrikanervolksparty
Ons het 40 gaste en geen lede aanlyn
INDIEN JY DIE GESKIEDENIS WIL VERGEET.....ONTHOU DAN DIE MOSSIE!
Gepubliseer op 03 September 2016 | Geskryf deur Redaksie | | | Trefslae: 1505
Hierdie pragtige verhaal uit die geskiedenis, dien soos so baie ander om jou lewens-en wêreldbeskouingskompas op koers te hou! Dit het op die AVP se lessenaar beland en verdien om deur die ganse Afrikanervolk gelees te word. Indien jy een van diegene is wat slegs vorentoe wil beur sonder om die pad waarlangs ons volk gevorm is in ag te neem, sál jy koers verloor ... én moed verloor .... en dalk ook jou geloof verloor! In die benouende tyd waarin ons volk ons bevind, is hierdie maar één van die ankers van ons volk. Dit is egter ‘n onbreekbare anker wat die potensiaal het om jou op elke lewensterrein waarop jy jou mag bevind te versterk, op te hef en jou op koers te hou!
Ons dank aan die onbekende outeur van die verhaal wat die krag daarvan besef en dit met ons almal kom deel het!
In die konsentrasiekamp, meer as 100 jaar gelede, sit Anette Marais op ’n stomp en skud die stof van haar verslete klere af.
Rondom haar sit die groepie bekende gesigte van moeë vrouens. Net ’n paar tree verder is die hoë draad van die konsentrasie kamp. Sy slaan haar Bybel oop en begin lees. Sy het in die donker ure van die nag geworstel met God en Hom gesmeek vir ŉ boodskap om hierdie vrouens te bemoedig, want wie weet hoe lank nog . ... ..
Anette lees die woorde van Matt 10:29 – “Is twee mossies nie vir ’n sent te koop nie, en tog sal nie een van hulle op die grond val sonder die wil van julle Vader nie.”
Terwyl sy besig is om hierdie woorde te lees, kom sit daar ’n vaal klein mossie op haar skouer.
Die groepie vrouens staar in verbasing na wat voor hulle gebeur, en so word die mossie, die teken van hoop in die onmoontlike omstandighede van die konsentrasie kamp in Bethulie.
Dit was fantasties om in die maande wat volg te sien hoe die mossies van Bethulie ’n baken van geloof en hoop word vir hierdie vrouens.
Op 21 Mei 1902 was die oorlog verby, Anette het op pad terug na haar huis gestop by ’n vrou met invloed en haar vertel van die mossie-boodskap, sy het dit weer oorvertel en Genl Jan Smuts het in 1923 die mossie op die land se kleinste muntstuk (kwartpennie) laat verskyn.
Amper 80 jaar later sit Jak de Priester in ’n park in Londen. Sy geld is op, hy kry nie werk nie, hy mis die meisie van sy drome en sonskyn en biltong. Hy slaan sy klein silwer Bybeltjie oop en lees die “mossie” boodskap en bid vir die soveelste keer vir werk!
Vroeg die volgende oggend lui sy telefoon en dis die oproep waarvoor hy gewag het, hy spring op die eerste trein en begin met ŉ lang dag se onderhoude. Moeg maar gelukkig en met ’n permanente werk klim hy weer laatmiddag op die trein.
Toe hy inklim sien hy ’n muntstuk op die vloer lê, hy tel dit op, en daar op ’n trein in Londen hou hy ’n Suid-Afrikaanse 1c in sy hand, met ’n mossie agter op. Hy vertel dat die wêreld rondom hom gaan stil staan het, dat hy besef het dat God daar by hom op die trein is en dat gebed sy waarborg is in hierdie stukkende wêreld.
Vandag ’n paar jaar later, skud ek my beursie uit. Ek sit ŉ 1c neer vir my vriendin met borskanker, nog ŉ 1c vir huwelike wat sukkel, ’n 1c vir iemand na aan my hart se werksomstandighede, vir enkel ouers en weduwees, en ek besef die mossie boodskap is dalk net een versie in ’n dik Bybel, maar ’n Almagtige, liefdevolle God staan agter dit!
Here, dankie, dat daar altyd hoop is. Dankie, vir bakens langs die pad wat ons help om geduldig te wees, terwyl ons wag vir U, om op die perfekte tyd ons omstandighede te verander. Gister terwyl ek vir my kliente sit en wag en ek dieselfde boodskap vir my vrou gestuur het, het 3 mossies op my voertuig se voorste "bushbar" kom sit en het ek dadelik geweet ons Koning praat met my om my gerus te stel. Daar is niemand soos Hy nie en Hy sal altyd na ons kyk en ons versorg. Hy's net 'n gebed ver. Geseënde "mossie" dag vir jou.
Mag God Homself ook vandag op ‘n besonderse manier aan jou openbaar.